| MGPjr 2007 |
| --- |
|  |
| **Dato:** | 2. juni 2007 |
| **Sted:** | Oslo Spektrum |
| **Programleder:** | Stian Barsnes-Simonsen |
| **Arrangør:** | Norsk rikskringkasting |
| **Deltakere:** | 9 |
| **Vinner:** | «Bæstevænna» |
| **Artist:** | Celine |
| 

|  |  |  |
| --- | --- | --- |
| MGPjr 2006 | Fil:Logo for the Melodi Grand Prix Junior – MGPjr.png | MGPjr 2008 |

 |

**Melodi Grand Prix Junior 2007**, offisielt **MGPjr 2007**, var den sjette utgaven av MGPjr, Norsk rikskringkastings sangkonkurranse for barn mellom 8 og 15 år. Konkurransen ble arrangert i Oslo Spektrum lørdag 2. juni 2007, og ti sanger deltok. Vinneren ble Celine med sangen «Bæstevænna». Hun representerte Norge i MGP Nordic i Oslo, der hun også vant. Dette var Norges første seier i MGP Nordic.

Sendingen
---------

NRK fikk inn over 600 melodier, og en jury valgte ut ti av dem til finalen i Oslo lørdag 2. juni 2007. En av de utvalgte, gruppa Different Colour med låten «Store drømmer», ble diskvalifisert. Årsaken var at gruppa hadde allerede hadde gitt ut sangen. Dermed var det ni deltakere som stilte til start i Oslo Spektrum.

For sjette året på rad var Stian Barsnes-Simonsen programleder, denne gang alene. NRK hadde også holdt en stor danseaudition med over tusen påmeldte. De utvalgte danserne akkompagnerte artistene på scenen og danset også under åpningsnummeret og pausenummeret.

Showet hadde sirkustema og åpnet med et stort dansenummer, før de ni finalistene framførte sangene sine. Deretter stemte tv-seerne fram fire av sangene til superfinalen. Der ble de fire sangene framført på nytt, før seerne stemte om igjen. Venke Knutson underholdt i pausen før avstemningen. 

Superfinalistene fikk med seg stemmene fra første runde. Etter en svært jevn avstemning vant elleve år gamle Celine fra Gjølme i Orkdal. Dette var tredje året på rad at en trønder vant den norske finalen. Celine representerte Norge i MGP Nordic samme år – sammen med Martin og Johannes som kom på andreplass i den norske finalen.

Resultat
--------

**Første runde**

| Nr. | Tittel | Artist | Fullt navn | Status |
| --- | --- | --- | --- | --- |
| 1 | «Bæstevænna» | Celine | Celine Solemsløkk Helgemo | Superfinale |
| 2 | «Vi hopper og spretter» | Angels | Eilen Victoria Skailand og Renate Lye | Ute |
| 3 | «Den fineste» | Føniks | Johannes Hermansen, Grunde Kulseth, Thomas Sylstad Alme, Andreas Nordahl, Eirik Nordtorp og Stian M. Hjernberg Bekken | Superfinale |
| 4 | «Ingen vei» | Susanne | Susanne Mollestad | Ute |
| 5 | «Vibira» | Tre små pønkere | Esben Thomassen Andersen, Silje Mari Amundsen og Lise Mari Larsen | Superfinale |
| 6 | «Drømmedama» | Ivan | Ivan Neeraas | Ute |
| 7 | «Katt og mus» | Kristin | Kristin Aspelund | Ute |
| 8 | «Kolbotn» | The Real Five | Una Sand, Kamilla Røder Kvarstein, Åse Eikill Stave, Nina Alexandra Barretto og Arjan Nicolai Myhrvold Heck | Ute |
| 9 | «Når vi blir berømt» | Martin og Johannes | Martin Henriksen og Johannes Zimmer | Superfinale |

**Superfinalen**

I superfinalen møttes de fire deltakerne som fikk mest stemmer av publikum i første runde. 

| Nr. | Tittel | Artist | Stemmer | Plass |
| --- | --- | --- | --- | --- |
| **1** | **«Bæstevænna»** | **Celine** | **16877** | **1** |
| 3 | «Den fineste» | Føniks | 11572 | 4 |
| 5 | «Vibira» | Tre små pønkere | 13510 | 3 |
| 9 | «Når vi blir berømt» | Martin og Johannes | 14267 | 2 |

Avstemning
----------

Vinneren ble kåret av seernes telefon- og SMS-stemmer:

| Nr. | Artist | Oslo Spektrum | Sør-Norge | Nord-Norge | Østlandet | Vest-Norge | Midt-Norge | Totalt |
| --- | --- | --- | --- | --- | --- | --- | --- | --- |
| **1** | **Celine** | **1440** | **1492** | **663** | **7307** | **2113** | **3862** | **16877** |
| 3 | Føniks | 1269 | 1087 | 395 | 6831 | 1283 | 707 | 11572 |
| 5 | Tre små pønkere | 1495 | 1060 | 2541 | 5283 | 1509 | 1622 | 13510 |
| 9 | Martin og Johannes | 1163 | 1736 | 520 | 7766 | 1681 | 1401 | 14267 |

Hendelser
---------

**MGP Nordic 2007**

Celine og Martin og Johannes representerte Norge på hjemmebane i MGP Nordic 2007 i Oslo 24. november samme år. Finland, Sverige, Danmark og Norge deltok med to låter hver, og den beste sangen fra hvert land gikk videre til en superfinale. Celine avanserte til superfinalen der hun vant etter svært spennende avstemning. Dette var Norges første seier i MGP Nordic.

I etterkant av MGPjr gjorde Celine karriere som barnestjerne. Hun har gitt ut fire album og deltok i NRKs *Stjernekamp* i 2015. Sangen «Bæstevænna» handlet om bestevenninnen Astrid Smeplass, som senere har gjort stor musikkarriere under artistnavnet *Astrid S*.

**Kritikk mot en av låtene**

Det oppsto en del kontrovers om programmet i dagene før finalen, da *Dagbladet* trykket en artikkel hvor eksperter gikk ut og mente at sangen «Vibira» av Tre små pønkere burde diskvalifiseres fra den norske finalen. De mente at sangens tekst var av for grov karakter til at den kunne sendes, og at den var «en gavepakke til mobbere». NRK trosset kritikken og lot Tre små pønkere få framføre sangen som planlagt. Leder av NRKs barne- og ungdomsavdeling, Kalle Fürst, forklarte avgjørelsen med at «Vibira» var en sang i «god pønktradisjon», og at barna ikke bare kan «synge om sommer og forelskelse».

Se også
-------

* MGP Nordic 2007
* Melodi Grand Prix 2007

Referanser
----------

1. ↑  «Finalist: Different Colour». Norsk rikskringkasting. 9. mars 2007. Besøkt 9. oktober 2016.
2. 1 2  «MGPjr 2007 – finale». Norsk rikskringkasting. 2. juni 2007. Besøkt 11. november 2016.
3. ↑  «MGPjr 2006 – superfinale». Norsk rikskringkasting. 22. april 2006. Besøkt 11. november 2016.
4. ↑  Baade, Gunnhild (24. november 2007). «MGP jr-Celine gråt av glede». *VG Nett*.
5. ↑  «Celine på VG-lista». VG Nett. Besøkt 11. november 2016.
6. ↑  Aanstad, Hegseth og Pallesen, Kristine Hellen, Morten og Siri (16. juni 2015). «Her er årets «Stjernekamp»-deltagere». *VG Nett*.
7. ↑  Kristensen, Eivind (1. juni 2007). «Må fjerne mobbelåt fra MGP jr». Dagbladet. Besøkt 9. oktober 2016.
8. ↑  Grønneberg, Anders (1. juni 2007). «NRK avviser mobbekritikken». Dagbladet. Besøkt 9. oktober 2016.
9. ↑  Mette Kamilla Skjong (1. juni 2007). «Krever mobbelåt fjernet fra MGP jr.». nrk.no. Besøkt 11. november 2016.

Eksterne lenker
---------------

* NRKs side om MGP Junior

| * v
* d
* r
MGPjr – Melodi Grand Prix Junior |
| --- |
|  | 
* 2002
* 2003
* 2004
* 2005
* 2006
* 2007
* 2008
* 2009
* 2010
* 2011
* 2012
* 2013
* 2014
* 2015
* 2016
* 2017
* 2018
* 2019
* 2020
* 2021
* 2022

 | Norges flagg |
| 
* *Se også*: Junior Eurovision Song Contest
* MGP Nordic

 |